*O uvođenju e-dnevnika*

Nestaje li komunikacija u školi?

*Nova školska godina, a s njom i novina zvana e-dnevnik. Kako se ona odrazila na učitelje, učenike i njihove roditelje, koje prednosti i poboljšanja nudi – neka su od pitanja s kojima se svakodnevno susrećemo.*

Još jedan veliki korak u informatičkom svijetu napravljen je zamjenom dosadašnjih razrednih knjiga (imenika učenika i dnevnika rada) e-dnevnicima. Riječ je o web-aplikaciji koju je izradio CARNet u suradnji s Ministarstvom znanosti, obrazovanja i sporta. Uvođenje ovog nastavnog pomagala pružilo je mnoge prednosti učiteljima, a dalo i veće mogućnosti roditeljima i učenicima kojima je dostupno pregledavanje ocjena, izostanaka i svih bilješki koje upisuju učitelji tijekom cijele školske godine.

Do sada je ovaj projekt ocijenjen pozitivnim reakcijama učitelja i roditelja. Učiteljima, a naročito razrednicima uvelike su olakšani poslovi koji se tiču vođenja dokumentacije o razrednom odjelu, te im se nudi mogućnost brzog i jednostavnog načina izrade pojedinih izvještaja. Postoji mogućnost upozoravanja na učenike koji imaju velik broj negativnih ocjena ili izostanaka. U imeniku učitelj sada ima puno veći prostor za opisno praćenje i ocjenjivanje. Uz svaku unesenu ocjenu stoji datum i sat kada je upisana, a povezana je i s opisnom bilješkom. Vjerujem da će ocjenjivanje biti puno objektivnije, a ocjene realnije, prije svega zbog toga što učitelj ne vidi kakve su ocjene iz drugih nastavnih predmeta. Jedna od prednosti je i nemogućnost namjernog uništavanja ili krađe razredne knjige, što je već bio slučaj.

Većina učenika složila bi se sa mnom da je uvođenje e-dnevnika donijelo i veliku kontrolu djece. Dvadeset i četiri sata dnevno roditelji imaju uvid u pokazano znanje, vladanje i uspjeh svog djeteta na nastavi. Mislim da bi djeca morala ostati djeca pa da ponekad sakriju i pokoju jedinicu ili primjedbu, a roditelji ne moraju u svakom trenutku imati uvid u sve. Ipak, nadam da će ovakva moć roditeljske kontrole biti na dobrobit djeteta.

Gotovo svi roditelji jednoglasno su prihvatili i podržali ovaj projekt.Uvođenjem e-dnevnika smanjio se pritisak na individualne razgovore koje je roditeljima ponekad bilo teško uskladiti. No, to ne znači da su oni time ukinuti. Postavlja se pitanje hoće li roditelji koji su neredovito dolazili na razgovore sada činiti to još rjeđe. S druge pak strane, oni koji su bili redoviti, imat će dobar razlog da možda zaborave svoje dužnosti. Svakako su informacije koje roditelji dobivaju izravnim kontaktom s razrednicima daleko kvalitetnije od elektroničkih poruka jer nikakva nova tehnologija ne može nadomjestiti ljudsku komunikaciju.

Sada ostaje pitanje hoće li se ovim projektom postići unaprjeđenje kvalitete izvođenja nastave, tj. bolji uspjeh učenika i suradnja s roditeljima. Pričekajmo, neka vrijeme pokaže.

KNJIGA 18345, 6. razred

(komentar)